– Захапляюся тэатрам са школы, была ўдзельніцай драматычнага гуртка. Таму заўсёды з вялікай ахвотай спяшаюся на прэм’еры местачковага тэатра. Вельмі цікава назіраць за пераўвасабленнем знаёмых людзей на сцэне. Заўсёды здзіўляюць сваёй прафесійнай работай у спектаклях Фёдар Палачанін, Віктар Стадольнік, Валерый Шышла, Аляксандр Новік. Незабыўнымі і непаўторнымі сталі ролі Тамары Альшэўскай і Ірыны Кірыенка. Шыкоўныя дэкарацыі, дакладна падабранае музычнае афармленне, касцюмы і, канечне ж, ігра акцёраў у спектаклі “П’ямонцкі звер” А. Курэйчыка, на маю думку, сталі найвышэйшым паказчыкам прафесіяналізму драматычнага калектыву. Немагчыма не ўспомніць і першую работу рэжысёра Ганны Яцкоўскай – пастаноўку п’есы Р. Тама “Восем закаханых жанчын”, у якім адну з роляў выдатна выканала сама Ганна Васільеўна. Наогул, усе спектаклі, лічу, атрымаліся. Часта пераглядаю іх у Інтэрнэце. Вялікі дзякуй за падораныя пачуцці і зарад станоўчых эмоцый усім, хто мае дачыненне да народнага тэатра.